เหมราชแย้มยอดขายที่ดินไตรมาส2แจ่ม
HEMRAJ ตั้งเป้ารายได้ปีนี้โต 40% แย้มยอดขายที่ดินไตรมาส 2 สูงกว่าไตรมาสแรก
31 พ.ค. 2556

HEMRAJ ตั้งเป้ารายได้ปีนี้โต 40% แย้มยอดขายที่ดินไตรมาส 2 สูงกว่าไตรมาสแรก
นายเผ่าพิทยา สมุทรกลิน ผู้อำนวยการฝ่ายนักลงทุนสัมพันธ์และวางแผน บริษัท เหมราชพัฒนาที่ดิน (HEMRAJ) เปิดเผยว่า ในปีนี้บริษัทตั้งเป้ารายได้เติบโต 40% จากปีก่อนที่ทำได้ 6,400 ล้านบาท โดยในไตรมาสแรกปี 2556 มีรายได้แล้ว 2,045 ล้านบาท ขณะที่แนวโน้มรายได้ในไตรมาส 2 ยังไม่สามารถประเมินได้ เนื่องจากขึ้นอยู่กับการโอนที่ดินซึ่งต้องรอความชัดเจนในช่วงสิ้นไตรมาส 
อย่างไรก็ดี มั่นใจว่ารายได้รวมจะเติบโตมาจากธุรกิจ ทั้งธุรกิจนิคมอุตสาหกรรมซึ่งยอดขายที่ดินเพิ่มขึ้น ธุรกิจสาธารณูปโภค และธุรกิจอสังหาริมทรัพย์ให้เช่าที่เราได้เติบโตขึ้น
“หลักๆ รายได้จะโตจากทุกธุรกิจ ยอดขายที่ดินก็โต สาธารณูปโภคก็เติบโต อสังหาริมทรัพย์ให้เช่าพวกโรงงานกับคลังสินค้าให้เช่าโตขึ้นหมด ส่วนตัวเช่าคอนโดมิเนียม รายได้เท่าปีก่อน ด้านธุรกิจพลังงานไฟฟ้าเราลงทุนไว้ 4 โครงการ จะมีส่วนแบ่งกำไรธุรกิจ 800-900 ล้านบาท” นายเผ่าพิทยา กล่าว
ด้านงบลงทุนในปีนี้ ยังคงเป้าไว้ที่ 8,000 ล้านบาทเช่นเดิม แบ่งเป็น โครงการพัฒนานิคมอุตสาหกรรม 2,000 ล้านบาท ซื้อที่ดิน 1,500 ล้านบาท ลงทุนโครงการไฟฟ้าและสาธารณูปโภค 1,000 ล้านบาท สร้างโรงงานสำเร็จรูปและคลังสินค้า 2,500 ล้านบาท และโครงการอสังหาริมทรัพย์ 1,000 ล้านบาท 
ทั้งนี้ คาดว่าอัตรากำไรขั้นต้น (Gross Profit Margin) ในปีนี้จะใกล้เคียงปีก่อนที่ทำได้ 46% โดยมองว่าระดับดังกล่าวถือว่ามีความเหมาะสมหากยังรักษาไว้ได้ในระดับสูงก็เป็นเรื่องที่ดี
นายเผ่าพิทยา กล่าวต่อว่า แนวโน้มยอดขายที่ดินในไตรมาส 2 น่าจะดีกว่าไตรมาสแรกที่ขายได้ 421 ไร่ ซึ่งเป็นไปตามทิศทางการลงทุนของลูกค้าหลัก โดยเฉพาะกลุ่มนักลงทุนญี่ปุ่นที่เป็นซัพพลายเออร์ในธุรกิจชิ้นส่วนยานยนต์ ซึ่งยังมีการลงทุนต่อเนื่อง ขณะเดียวกันตัวเลขของการยื่นลงทุนโดยตรงเพื่อขอรับการส่งเสริมจากบีโอไอน่าจะมีแนวโน้มที่ดีขึ้นต่อเนื่อง 
ทั้งนี้ ลูกค้าส่วนใหญ่ของบริษัทยังคงเป็นกลุ่มนักลงทุนต่างชาติถึง 80% โดยในสัดส่วนดังกล่าวเป็นลูกค้าญี่ปุ่นถึง 40% 
“ยอดขายที่ดินไตรมาส 2 น่าจะโตได้มากกว่าไตรมาสแรก เพราะเรามองว่าทิศทางการลงทุนของลูกค้าหลักของเราคือกลุ่มลูกค้าญี่ปุ่นยังมีการลงทุนต่อเนื่องโดยเฉพาะกลุ่มยานยนต์ที่เป็นซัพพลายเออร์ และกลุ่มชิ้นส่วนยานยนต์” นายเผ่าพิทยา กล่าว 
ทั้งนี้ เมื่อเดือน เม.ย.ที่ผ่านมา บริษัทได้ปรับเพิ่มประมาณการยอดขายที่ดินในปีนี้จาก 1,600 ไร่ เป็น 1,800 ไร่ จากปัจจุบันที่บริษัทมีที่ดินในมือทั้งสิ้น 6,800 ไร่ สามารถรองรับการขายได้ถึง 4 ปี 
ราคาหุ้น HEMRAJ วันที่ 30 พ.ค.ปิดที่ 4.06 บาท ลดลง 0.02 บาท หรือลดลง 0.49% ตามภาวะตลาด